b'\n_START_ARTICLE_\nKvartsikello\n_START_PARAGRAPH_\nKvartsikello on kvartsikiteen v\xc3\xa4r\xc3\xa4htelyjen avulla aikaa mittava elektroninen kello. Aiemmin kvartsikidekelloja k\xc3\xa4ytettiin kalleutensa ja monimutkaisuutensa vuoksi p\xc3\xa4\xc3\xa4asiassa laboratorioiden tarkkuuskelloina, mutta digitaalisten mikropiirien kehitys mahdollisti 1960-luvulta alkaen kvartsikiteisiin perustuvat rannekellot. Nyky\xc3\xa4\xc3\xa4n valtaosa kelloista on kvartsikidekelloja.\n_START_SECTION_\nRakenne ja toiminta\n_START_PARAGRAPH_\nYksinkertaisen kvartsikellon t\xc3\xa4rkeimm\xc3\xa4t osat ovat kvartsikiteeseen perustuva pienitaajuinen kideoskillaattori, digitaalisen taajuusjakajan sis\xc3\xa4lt\xc3\xa4v\xc3\xa4 mikropiiri, n\xc3\xa4ytt\xc3\xb6laite sek\xc3\xa4 paristo._NEWLINE_Kideoskillaattorissa kvartsikide v\xc3\xa4r\xc3\xa4htelee sen rakenteen m\xc3\xa4\xc3\xa4r\xc3\xa4\xc3\xa4m\xc3\xa4ll\xc3\xa4 vakiotaajuudella. Mikropiiri laskee v\xc3\xa4r\xc3\xa4htelyt ja p\xc3\xa4ivitt\xc3\xa4\xc3\xa4 kellon n\xc3\xa4ytt\xc3\xa4m\xc3\xa4\xc3\xa4 aikaa kerran sekunnissa. Analogian\xc3\xa4ytt\xc3\xb6isess\xc3\xa4 kellossa pieni askelmoottori k\xc3\xa4\xc3\xa4nt\xc3\xa4\xc3\xa4 viisarikoneistoa. Numeron\xc3\xa4ytt\xc3\xb6isess\xc3\xa4 eli digitaalisessa kvartsikellossa ei ole lainkaan liikkuvia osia, vaan mikropiiriin on yhdistetty numeron\xc3\xa4ytt\xc3\xb6. Tavallisimmin pieni nestekiden\xc3\xa4ytt\xc3\xb6 esitt\xc3\xa4\xc3\xa4 ajan suoraan numeroina._NEWLINE_Kvartsikiteen toiminta perustuu kvartsin pietsos\xc3\xa4hk\xc3\xb6isyyteen eli kiteen muodonmuutokseen siihen kohdistuvan s\xc3\xa4hk\xc3\xb6kent\xc3\xa4n vaikutuksesta. Kun pient\xc3\xa4 \xc3\xa4\xc3\xa4nirautaa hieman muistuttavaan kiteeseen kytket\xc3\xa4\xc3\xa4n s\xc3\xa4hk\xc3\xb6j\xc3\xa4nnite, kide alkaa v\xc3\xa4r\xc3\xa4hdell\xc3\xa4 sille ominaisella resonanssitaajuudella. V\xc3\xa4r\xc3\xa4htelyn taajuus riippuu kiteen tarkasta koosta ja muodosta, ja on rannekelloissa tyypillisesti 2\xc2\xb9\xe2\x81\xb5 = 32768 hertsi\xc3\xa4._NEWLINE_Etenkin vanhemmissa, mutta my\xc3\xb6s joissakin uusissa kvartsikelloissa on usein selv\xc3\xa4sti n\xc3\xa4kyvill\xc3\xa4 teksti QUARTZ = kvartsi.'